Hlina, Alojz, poslanec NR SR (2014-07-11):
Vážená pani predsedajúca, vážený pán predseda, vážené kolegyne, kolegovia. Vážení kolegovia, nedelí, nenásobí, či vystúpi alebo nenastúpi, lebo tak či tak končíme o jedenástej, tak prípadne, keby sa niekto chcel na mňa hnevať, že zdržiavam, prepáčte, že zdržiavam, ale viete, to je NKÚ. O tom treba niečo povedať. Nie povedať len preto, že povedať, ale pokúsiť sa aj zadokumentovať aj niektoré skutočnosti a to sa pokúsim. Toto je správa za 2012, toto je správa za 2013. Táto je hrubá nejakých 8 mm a táto je hrubá nejaké 4 mm, že aj som sa potešil a vravím si, aha, však pozrite sa, všetko ide dobrým smerom, že tá nová je o polovicu tenšia. Nie je to tak, vyzerá, že na NKÚ šetria, na túto správu písali na dve strany, kdežto na tú prvú písali iba na jednu, čiže z tohto pohľadu sa nič zásadné neudialo, že by bolo o polovicu menej o čom písať, ale skutočne, skutočnosti, ktoré sú tam uvedené, sú, by som povedal, že závažnejšie. Ale resp. viacej dokumentujú to, že kam sme sa dopracovali. Dovoľte uviesť, že v tej správe sú zistené nedostatky tam, kde by to nieže jeden nepovedal, ale kde by si už fakt mali dávať pozor. Kde by si už fakt mali dávať pozor. Zistené nedostatky na prokuratúre, hej, tam zjednodušene problém, že si prenajali dvakrát taký priestor za dvakrát také peniaze a iba o 30 % bol nárast personálu. To bolo vyhodnotené ako nedostatok. Je tam toho viacej popísané: neskoro zverejňujú, nezverejňujú sumu. Ale to chcem povedať, že generálna prokuratúra, viete, že naozaj to znamená, že strážca zákonnosti, strážcovia zákonnosti majú tam zistené tieto pochybnosti. Naozaj to dokumentuje úplne úchvatne. A už len takým, že jedným s posledným klincom do rakvy je, zistené nedostatky, ani nieže na polícií, lebo na polícií je veľa nedostatkov. A napríklad mne teraz prišli aj také všelijaké informácie, že niekde rekonštruovali nejaký záchod za 60-tisíc euro, jeden záchod na jednom poschodí policajného oddelenia, tam sa všetci z toho smejú, že čo všetko sa dá v tejto krajine prejsť mlčaním. Čiže nie na polícii takej ako, že čo je tá funkčná polícia, ale tam, kde učia policajtov, rozumiete? Čiže tam, kde učia ľudí byť policajtmi, tak tam bola tiež kontrola a zistila naozaj malebné veci. Viete, ja to prečítam, že zaplatili „akadémia policajného zboru porušila finančnú disciplínu tým, že uhradila faktúru za autorský dozor aj napriek tomu, že stavba sa nerealizovala“. To je taký, ako by som povedal, že sen. Rozumiete, hej? Čiže vy zaplatíte autorský dozor za stavbu, ktorá sa nestavala. To je, to by to, absurdné, to ja neviem, pomôžte mi prípadne nájsť slová, že čo to vlastne je. Rozumiete, ale to nie sú nejakí šuflikanti, nejakí holubári, niečo kto, nejakí špekulanti, to nie sú, proste to je policajná akadémia. Tak sa to volá, policajná akadémia, Akadémia policajného zboru v Bratislave. Čiže tam, kde učia policajtov, tak tam boli zistené tieto nedostatky. No naozaj dovoľte teda, prepáčte, vážení kolegovia, že vás ruším, už ste, všetci sme jednou nohou na dovolenke, niektorí už na Pohode, ale naozaj to by proste nedalo, aby som nepovedal, že, že čo ešte horšie sa dá napísať? Ja neviem, ja žasnem. Čiže na generálnej prokuratúre zistené nedostatky zásadného charakteru a na policajnej akadémii zistené nedostatky zásadného charakteru. Ľudia, ktorí sa živíte robotou, prácou, si predstavte jednu vec, že na policajnej akadémii zaplatili autorský dozor, zaplatili faktúru za autorský dozor, za stavbu, ktorá sa nerealizovala, rozumiete? Jasné, že nerozumiete, však tomu sa nedá rozumieť. A ja a potom tu mám poštu a tou skončím, to je proste excelentný prípad. Pošta je excelentný prípad toho, ako si tu my žijeme. Nie je čarovnejší prípad toho, ako si my tu žijeme. Čo ešte zostalo a z čoho sa dajú vydrieť peniaze, lebo však čo sa dalo, sa predalo a z toho, čo zostalo, ako sofistikovaným spôsobom vydrieť peniaze. Lebo Slovenská pošta je štátna. Slovenská pošta proste sa, si to podelili. Z jednej strany ju hryzie Penta a z druhej strany ju hryzie J&T. Penta sa uspokojila s tým, že bude zabezpečovať zdravotnú službu poštárkam. Poštárky, chúďatá, ani nevedia, čo to je, ale milióny idú. Už sme to tu nie raz hovorili, nie dvakrát. Osem miliónov euro zaplatila slovenská štátna pošta pre zdravie našich poštárov. Chúďatá, ja som sa s niektorými z nich rozprával, nemajú pocit, že sú zdravšie. Toto hryzie Penta, teda oni sa uspokojili o niečo menej, zdá sa, že sa to prevážilo niekde inde. J&T sa neuspokojila s takým málom. J&T si spravila proste koňa, na ktorom sa vezie, rozumiete? Že štát vytvoril, platí, funguje, je historicky Slovenská pošta štátna a nasadol na ňu jazdec, vypasený jak brav, sedí a ženie tú mulicu, kým nezdochne. Naozaj ženie, šibuje ju celým Slovenskom, kým nezdochne, lebo to sa nedá udržať. To, čo s ňou robia, sa nedá, nedajú jej žrať, nedajú jej piť, ale kričia na ňu: „Poď, poď, poď, lebo my sme vypasení a ešte potrebujeme viac!“. To je presne ono, to je ten obraz. Prosím vás pekne, tá kooperácia medzi štátnou Slovenskou poštou a súkromnou Poštovou bankou je presne toto. To je presne to. Tá zúbožená stará vychudnutá mulica proste žerie toho, vypasené, nesie toho vypaseného chlapa jazdca a dovtedy, dovtedy, kým nezdochne, naozaj dovtedy, kým nezdochne. Len ľudom chcem povedať, že tá Slovenská pošta je štátna, prosím vás, to je z verejných zdrojov, to je normálne, to sú z vašich peňazí, to sú naše peniaze, to nie sú ich peniaze, i keď oni majú pocit, že sú to ich. To je sen. Predstavte si, poviem to, už som to tu hovoril, opakujem sa, ale to tu treba povedať, predstavte si, že by predavači Tesca stáli pre Tescom a zákazníci, ktorí by chceli ísť nakúpiť do Tesca, povedali, nechoďte ku nám, choďte do Lidlu, predstavte si, to je absurdné, však? Teraz si ešte predstavte ďalšiu vec, že Tesco by svojim zamestnancom za túto činnosť platilo odmeny. To znamená každého, koho by presvedčili, že ide do Lidlu, tak by dostali odmenu. A teraz si predstavte, už to dorazte. Predstavte si to, že Tesco si za túto bohumilú činnosť, kde si znižuje svoj predmet činnosti, vyzerá, že nič nevypýta od Lidlu. To je Slovenská pošta, vážení. Slovenská pošta si znižovala svoju prácu, Slovenská pošta žije z toho, že účtuje poplatky Sociálnej poisťovni za to, že doručuje dôchodky. Poštárky Slovenskej pošty chodili a presviedčali dôchodcov, nedávajte si doručovať svoje dôchodky slovenskou štátnou poštou, ale nechajte si ich doručiť na účet súkromnej Poštovej banky. Rozumiete? Čiže niekto koná v prospech iného subjektu tým, že poškodzuje svoj predmet činnosti. To je, to sa, tomu sa nedá uveriť, že to tu je možné. Pýtal som, interpeloval som sa pána Počiatka, že či aspoň existuje nejaký zmluvný vzťah, na základe čoho táto operácia prebiehala, to znamená, či si tá blbá, lebo v tomto prípade blbá Slovenská pošta aspoň vypýtala nejaké to euro za to, že takto ničí, tuneluje štátny majetok, lebo znižuje predmet činnosti subjektu, ktorý je verejný. Prišla mi odpoveď, že to je utajené. Prečo to hovorím? Prečo to hovorím? Pán Jasovský, že vy tu zisťujete iné nedostatky v pošte, ale napríklad tento nedostatok ste tam nezistili. Je to z pohľadu NKÚ zistenie, ktoré sa tu malo ocitnúť, alebo nie? To nie je závažné zistenie? To nie je závažné zistenie, že niekto sa tuneluje, sám seba, že sa žerie zvnútra? A ešte bez, bez peňazí? Však nech sa vytunelujú sami, potom nech to všetko, ja tomu nechápem, lebo Slovenská pošta poskytuje všetky svoje pobočky na účely Poštovej banky. Však načo by sa Poštová banka, chlapci z J&T trápili? Načo by sa tam niekde v Čremoštnom, v Hornej Štubni a neviem kde, három-párom, kde oni trápili s nejakou pobočkou? Však majú poštu. Všetko jej to tento štát financuje. A ešte si nechal to, čo, čím sa živila pošta, tak ešte si nechali preveksľovať na ich účty. A nie je tam, to zistenie tam nie je. Máte tam iné zistenie, je tam niečo, šuflikovali s nejakými právnymi zastúpeniami, neviem čo, ale toto zistenie tam nemáte. Nemáte tam aj iné zistenia. (Reakcia navrhovateľa.) Budem rád. Nemáte tam aj iné zistenia. Tie údajne pán Richter zisťuje, že k čomu, že ak, a včera sme tu používali relatívne silný slovník z pohľadu toho, že ktorý deň sa má robiť, alebo nemá, tak ja použijem relatívne silný slovník z pohľadu toho, čo robia tým zamestnancom Slovenskej pošty. To je teror. Vážení, na Slovenskej pošte je teror. Tých ľudí, tie poštárky, tých triedičov terorizujú. Triedič v obálkarni, ktorý, chudák, ráno príde, alebo kedy, na nočnú príde triediť obálky, za celý deň stretne len možno vrátnika a doma ženu, ktorá sa ho spýta, že prečo si tak málo doniesol, tak je nútený predať losy za 5 euro mesačne. Rozumiete tomu? Rozumie tomu niekto? Že ten biedak, viete, keď je niekto v kontakte so zákazníkom, tak môžeme hovoriť, že ako ho máte namotivovať, aby ponúkal nejakú službu. Ale čo ten biedak, ktorý triedi obálky, prosím vás? To je teror. Toto si nedovolili na prelome 19. a 20. storočia, keď vznikali manufaktúry. To si nedovolili, keď tam 10-ročné deti robili v prádelni, či pradiarni, či kde. To si nedovolili, čo si dovolí, dovolia vaši nominanti, nominanti SMER-u na Slovenskej pošte v roku 2014. To si nedovolili vtedy. To si nedovolili takto terorizovať ľudí, lebo to je teror, vážení. Povedzte mi, ako ten triedič obálok môže predať losy za 5 euro mesačne. Nuž ako? Nuž tak, chudák, že si ich kúpi sám. Nuž tak, chudák, že si ich kúpi sám. A Slovenská pošta podmieňuje časť výplaty tým, že či to splní alebo nie. To znamená, že nie metóda cukru, že keď predáš dostaneš odmenu. Nie, keď nepredáš strhneme ti plat, rozumie tomu niekto? Čiže metódou biča. Čiže nepredáš tie losy, chlapče môj zlatý, nedostaneš časť tej výplaty. To je teror. To je proste tie robotárne niekde na Filipínach, tie robotárne niekde vo Vietname, to je šuvix. To je šuvix, čo je v Slovenskej pošte. Lebo nenažranci sú už tak nenažratí, že už nevedia skade, tak ešte tým poštárkam z tých vreciak to vytiahnu a nehanbíte sa ani trochu. Keď som to interpeloval, keď som sa na to pýtal, povedali, že to je klamstvo, že to nie je pravda, že to nie je pravda. Potom sa zrazu zjavil list, interný predpis, ktorý sa nedal odhovoriť, že to nie je pravda, lebo bol s pečiatkou, so všetkým, čo mal byť z Nitry. Tam je to popísané. Ten interný predpis chodil medzi ľuďmi, medzi poštárkami a povedal im, že čo majú robiť. A pošta zrazu ticho. A so všetkým bude ticho, aj s touto správou bude ticho, aj tu bude ticho, aj Počiatek, keby som sa ho pýtal, že čo ide robiť s Druckerom. Drucker bude stále chodiť po Albrechte, to je tu, táto luxusná reštaurácia, večer s penťákmi sa budú napchávať langustami a povedzte mi, prečo? Prečo sa Drucker napcháva langustami, alebo neviem čím, večer v Albrechte s chlapcami z Penty? A tie poštárky, chúďatá, ten triedič v Nitre musí predať losy za 5 euro mesačne, prosím vás. To je váš svet?! Toto je váš svet?! V tomto chceme pokračovať?! Toto je váš svet, vážení. Takto to ďalej fungovať nemôže. Takto to ďalej fungovať nemôže. Mňa naozaj zaujíma, čo bude s tou poštou? Čo bude s tou poštou? Ako chcete pokračovať s tou poštou? Kde bude výsledok? Koho odvolajú? Koho neodvolajú? Zastavia to? Nezastavia to? Necháme to tak? Je to v poriadku? Hanbil by som sa, prosím vás. Hanbil by som sa tak, že by som po ceste neprešiel. Lenže toto budú ctihodní občania, zase to budú ctihodní občania, sa nahodia, vyobliekajú a budú vám tu splietať, motať, krútiť o tom, o nejakom marketingu. Toto je teror, ktorý si nedovolili na prelome storočí, to, čo robíte tým ľuďom teraz. Budem, budem interpelovať pána Počiatka, čo ide robiť so zisteniami v Slovenskej pošte. Pýtajte sa aj vy. Už možno pre tie poštárky, chúďatá, ktoré ku vám chodia, že či niečo urobia alebo nie. Skončím s tým, že vidíme sa, myslím, že druhýkrát. Neviem, či sa uvidíme aj tretíkrát, ale aj to o niečom svedčí. Keď to má byť tak, že sa uvidíme aj tretíkrát a u mňa asi aj poslednýkrát, tak potom ale zmeňme ten zákon NKÚ, že NKÚ je orgán podľa neviem čoho zriadený a predsedom je pán Jasovský. To dajme do zákona a je svätý pokoj. Načo sa tu zbytočne trápime? Lebo to tak asi vyzerá, v dobrom teraz, nie, neberte to osobne, len to svedčí o tom našom vzťahu k tomu. O tom, že to takto nejako vyhovuje, donesiete sem správu, správa prejde, zistenie na policajnom a nič, a nič a zas o rok, a zase nič a posilňujete to vedomie tej hroznej frustrácie, tej ohromnej rezignácie ľudí na túto krajinu. Čo kvalitnejšie odíde, čo kvalitnejšie odíde, všetci lúzeri tu zostanú a potom ja neviem, kde s touto krajinou dôjdeme. Ja neviem. Ďakujem pekne.